Prop. 84 L

(2012–2013)
Proposisjon til Stortinget (forslag til lovvedtak)

Endringer i friluftsloven mv.

Tilråding fra Miljøverndepartementet 15. mars 2013, godkjent i statsråd samme dag. (Regjeringen Stoltenberg II)

Dokumentet på regjeringen.no

1 Proposisjonens hovedinnhold

Regjeringen har bestemt at Direktoratet for naturforvaltning og Klima- og forurensningsdirektoratet skal slås sammen til ett direktorat, Miljødirektoratet. Som følge av sammenslåingen er det nødvendig å endre navnene ”Direktoratet for naturforvaltning” og ”Klima- og forurensningsdirektoratet” til ”Miljødirektoratet” i alle lovbestemmelser der disse navnene forekommer. Klima- og forurensningsdirektoratet het tidligere Statens forurensningstilsyn. Der navnet ”Statens forurensningstilsyn” forekommer må også dette endres til ”Miljødirektoratet”.

2 Bakgrunnen for lovforslaget

De viktigste utfordringene på miljøområdet henger tett sammen og er i noen grad overlappende. Det er derfor mange grunner til at naturvern- og forurensningssiden bør løse faglige utfordringer i felleskap. På denne bakgrunn har regjeringen bestemt at Direktoratet for naturforvaltning (DN) og Klima- og forurensningsdirektoratet (Klif) skal slås sammen til ett direktorat, Miljødirektoratet. Sammenslåingen vil tre i kraft 1. juli 2013.

I miljøforvaltningen har det vist seg et behov for en bedre samordning av innsatsen omkring de høyest prioriterte utfordringene. Spesielt på DNs og Klifs fagområder er det behov for å se sentrale problemstillinger i nær sammenheng. Det er forventet at en sammenslåing av DN og Klif vil gi en mer helhetlig og effektiv forvaltning.

Denne proposisjonen gjelder kun navneendringen som følger av sammenslåingen, og medfører ingen endringer i gjeldende rett.

3 Økonomiske og administrative konsekvenser

Lovendringen har i seg selv ingen økonomiske eller administrative konsekvenser, ettersom det ikke blir foretatt noen materielle endringer i bestemmelsene. Endringene gjøres kun for at bestemmelsene skal vise til rett navn på direktoratet.

Tilråding

Miljøverndepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i friluftsloven mv.

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i friluftsloven mv. i samsvar med et vedlagt forslag.

Forslag
til lov om endringer i friluftsloven mv.

I

I følgende bestemmelser skal uttrykket ”Direktoratet for naturforvaltning” endres til ”Miljødirektoratet”:

1. lov 28. juni 1957 nr. 16 om friluftslivet § 24 annet ledd tredje punktum

2. lov 29. mai 1981 nr. 38 om jakt og fangst av vilt § 4 første ledd nr. 2

3. lov 15. mai 1992 nr. 47 om laksefisk og innlandsfisk mv. § 6 første ledd bokstav b og § 31 første ledd

4. lov 5. juni 2009 nr. nr 35 om naturområder i Oslo og nærliggende kommuner § 3 første ledd annet punktum og § 16 første ledd annet punktum

5. lov 19. juni 2009 nr. 100 om forvaltning av naturens mangfold § 62 tredje ledd

II

I lov 13. mars 1981 nr. 6 om vern mot forurensninger og om avfall skal i § 81 første ledd bokstav a og § 85 annet ledd første og annet punktum uttrykket ”Statens forurensningstilsyn” endres til ”Miljødirektoratet”:

III

Loven trer i kraft 1. juli 2013.